Nyu-Yorkda yirik bizneslarga qarshi namoyishlar davom etmoqda 
“Uoll Stritni egallang” nomini olgan harakat qatnashchilari yirik korxonalarni siyosatchilar bilan til biriktirganlikda ayblamoqda 
“Fayzer” (Pfizer) - dunyodagi eng yirik farmatsevtik kompaniyalardan biri. Namoyishchilar uni nishonga olmoqda. Kompaniyaning Nyu-Yorkdagi qarorgohi oldida yig’ilgan faollar “Fayzer” aslida besh tsentlik dorilarni 50 dollarga sotadi, deydi. Stiv Auerbax - pediatr-shifokor: “Amerikaliklarga dori boshqa rivojlangan mamlakatlarga qaraganda 2-4 barobar qimmatga tushadi. Kanadada ayni dorilar ikki baravar arzon. Yangi Zelandiyada esa biz berayotgan pulning to’rtdan bir qismini to’lashadi”. Mana bu namoyishchining qo’lida soxta dollarlar solingan chamadon. Yirik korporatsiyalar qonunchilarga pul to’lab, o’z tarafiga og’diradi, bundan siyosiy foyda ko’radi, deydi u. Bu fuqarolar Vashingtonda o’tirgan siyosatchilarga lan’atlar aytmoqda. Gebriel Jonson - namoyishchilardan biri: “Maxsus tashkilotlar bor, korporatsiyalar ta’sis etgan. Kerakli qonunlar qabul qilinishini ta’minlash maqsadida”. Amerika Qonunchilik Almashinuvi deb nomlangan tashkilotning maqsadi - erkin bozor, erkin iqtisod va cheklangan hukumat uchun kurash. Omma yirik banklardan ham norozi. Faollar deydiki, bu banklar qarzni qaytara olmasligini bila turib, odamlarga katta miqdorda kredit bergan. Faollardan biri Entoni Robledo: “Keyin esa bank ipotekaga olingan uylarni tortib oldi. Har bir amerikalik uyga ega bo’lishni xohlaydi. Bank esa bu orzuni pulladi. Bular yirik bizneslar”. Butun mamlakat bo’ylab shu hol: amerikaliklar xususiy sektor, ular ortidagi siyosatchilar va lobbichilar, ya’ni targ’ibotchilardan norozi.